અમૃતસરનાં જોડા ફાટક પાસે રાવણદહનનો કાર્યક્રમ જોવા માટે મોટી મેદની ઉમટી હતી. આતશબાજી જોવા માટે લોકો જ્યાં જગ્યા મળી ત્યારે ગોઠવાઈ ગયા હતાં. જેમાં મોટી સંખ્યામાં લોકો ટ્રેનનાં પાટા ઉપર ઉભા રહીને આતશબાજીનાં રંગબેરંગી નજારા માણી રહ્યા હતાં. ફટાકડાની ગુંજો અને લોકોનાં ઘોંઘાટ વચ્ચે પોતાનાં મોબાઈલમાં માહોલની તસ્વીરો અને વિડીયો ઉતારવામાં મગ્ન આ લોકોને એક બાજુથી પૂરી ઝડપે દોડી આવતી ટ્રેનનાં અવાજની ભનક પણ લાગી નહી અને જાણે સાક્ષાત યમરાજ ત્યાંથી પસાર થયા હોય તેમ લોકોની કચડતી એ ટ્રેન પાછળ લાશોનાં ગંજ ખડકતી પસાર થઈ ગઈ હતી. જેટલાં લોકોએ ટ્રેનને જોઈ લીધી હતી એમણે નાસભાગનો પ્રયાસ કર્યો હતો. જેમાં કેટલાંક સફળ થયા તો કેટલાંક ટ્રેનની ઝપટમાં આવી ગયા હતાં.